b'\n_START_ARTICLE_\nBivol\xc4\x8dek\n_START_SECTION_\nOpis in biologija\n_START_PARAGRAPH_\nOdrasli bivol\xc4\x8dki dose\xc5\xbeejo v dol\xc5\xbeino med 8 in 10 mm in so svetlo zelene barve s prozornimi krili. Predprsje je podalj\xc5\xa1ano do konca zadka, raz\xc5\xa1irjeno je tudi stransko, da ima od spredaj gledano obliko narobe obrnjenega trikotnika. Ta oblika jim pomaga, da se zlijejo z okolico._NEWLINE_Bivol\xc4\x8dek ima enoletno generacijo, ki se za\xc4\x8dne tako, da samice v mesecu oktobru zalegajo jaj\xc4\x8deca z leglico v podkvaste \xc5\xbeepke v lubju na mlade vejice gostiteljskih lesnatih rastlin na vi\xc5\xa1ini 1,5 do 2,5 m visoko na deblu. Skupaj posamezna samica odlo\xc5\xbei do 200 jaj\xc4\x8dec v skupinah od 1 do 15 ter jih zalije z \xc5\xbeleznimi izlo\xc4\x8dki. Embrionalni razvoj se za\xc4\x8dne jeseni, pozimi pa jaj\xc4\x8deca diapavzirajo. Spomladi se izle\xc5\xbeejo li\xc4\x8dinke, ki kraj\xc5\xa1i \xc4\x8das sesajo na listnih popkih rastlin, na katerih so se izlegle, nato pa se spustijo na tla. Tam se preselijo na zeli\xc5\xa1\xc4\x8da, kjer nadaljujejo z intenzivnim hranjenjem. Li\xc4\x8dinke v 55 do 80 dneh preidejo skozi pet stadijev, julija pa se razvijejo imagi.\n_START_SECTION_\n\xc5\xa0kodljivost\n_START_PARAGRAPH_\nBivol\xc4\x8dek se hrani s sesanjem rastlinskih sokov, zaradi \xc4\x8desar lahko prena\xc5\xa1a rastlinske bolezni, ki se ka\xc5\xbeejo kot odmiranje kambija in deformacije rastlin. Kjer se preve\xc4\x8d namno\xc5\xbei postane \xc5\xa1kodljivec sadnega drevja. Pri tem so predvsem ranljivi mladi jabol\xc4\x8dni sadovnjaki.'